Na temelju članka 43. Statuta Općine Matulji („*Službene novine Primorsko-goranske županije“ broj: 26/09, 38/09, 8/13, 17/14 i 19/14*), Općinski načelnik Općine Matulji, dana 4. studenog 2015. godine donosi slijedeću:

**ODLUKU**

**O SUFINANCIRANJU KAMATA ZA 2015. GODINU**

**ZA PODUZETNIKE S PODRUČJA OPĆINE MATULJI**

**POSEBNO ZA MLADE I ŽENE PODUZETNICE**

**Članak 1.**

Ovom se Odlukom uređuju uvjeti, način i kriteriji za sufinanciranje kamata na kredite poduzetnicima s područja Općine Matulji, posebno mladim i ženama poduzetnicima, sve na temelju i u okviru planiranih proračunskih sredstava Općine Matulji za 2015. godinu.

**Članak 2.**

Poduzetnikom u smislu ove Odluke smatraju se mala i srednja trgovačka društva, obrti te fizičke osobe u slobodnim zanimanjima, dok se mladom osobom smatra svaka osoba do 30 godina starosti uključujući i onu koja je u trenutku podnošenja zahtjeva navršila 30 godina starosti (u daljnjem tekstu: Poduzetnici).

**Članak 3.**

Pravo na sufinanciranje kamata iz članka 1. ove Odluke ostvaruju poduzetnici koji udovoljavaju slijedećim uvjetima:

- sa prijavljenim prebivalištem odnosno sjedištem na području Općine Matulji, najmanje 2 godine do dana podnošenja zahtjeva

- koji su prethodnoj godini pozitivno poslovali

- da imaju najmanje jednog zaposlenog na neodređeno vrijeme,

- koji imaju podmirene obveze prema Općini Matulji, Republici Hrvatskoj i zaposlenicima,

- koji su korisnici investicijskog kredita kojeg ulažu na području Općine Matulji i koji je utrošen na: kupnju, izgradnju, uređenje ili proširenje gospodarskih objekata, nabavu opreme ili pojedinih dijelova opreme, modernizaciju poslovanja i očuvanje radnih mjesta te obrtna sredstva u funkciji investicije ili za unapređenje poslovanja, kao i za refinanciranje investicijskih kredita; sa izuzetkom: kupovine udjela u trgovačkim društvima, ulaganja u kockarnice, igračnice, automat-klubove, kladionice i slične djelatnosti, ulaganja u vrijednosnice, financiranje ekološki neprihvatljivih projekata, kupovinu građevinskog zemljišta, izgradnju stambenih prostora radi prodaje ili iznajmljivanja na tržištu te refundaciju ranije uloženih sredstava.

Pravo na sufinanciranje kamata iz članka 1. ove Odluke nemaju poduzetnici koji se u svojoj osnovnoj djelatnosti bave poljoprivredom, budući da se u odnosu na njih donose posebni poticaji kojima se subvencioniraju poljoprivredne aktivnosti, kao niti oni poduzetnici nad kojima je otvoren stečaj ili su u postupku likvidacije.

**Članak 4.**

Mlade poduzetnike i žene poduzetnice koji zadovoljavaju sve uvjete propisane člankom 3. ove Odluke, Općina Matulji će dodatno sufinancirati sa 20%.

**Članak 5.**

Zahtjevi poduzetnika za sufinanciranje kamata prikupljaju se na temelju javnog poziva donijetog u skladu s ovom Odlukom i objavljenog na oglasnoj ploči i WEB stranici Općine Matulji.

Obavijest o raspisanom pozivu objavljuje se u Novom listu.

Javnim pozivom definirat će se rok i način podnošenja zahtjeva, kao i sva dokumentacija koju je uz isti potrebno dostaviti.

**Članak 6.**

O podnesenim zahtjevim odlučuje *Povjerenstvo za provođenje postupka za sufinanciranje kamata* u sastavu od 5 članova, imenovano od strane Općinskog načelnika (u daljnjem tekstu: Povjerenstvo).

Konačnu odluku o dodjeli i iznosu sredstava za sufinanciranje kamata donosi Općinski načelnik na temelju ocjene Povjerenstva.

Protiv odluke Općinskog načelnika iz stavka 2. ovog članka nije dopuštena žalba već se može pokrenuti upravni spor.

**Članak 7.**

Na temelju odluke iz članka 6. stavka 2. ove Odluke, Općinski načelnik će sa svakim izabranim podnositeljem zahtjeva sklopiti ugovor o međusobnim pravima i obvezama.

**Članak 8.**

Uz zahtjev iz članka 5. ove Odluke, poduzetnici koji zadovoljavaju uvjete propisane člankom 3. iste, dužni su Povjerenstvu, u roku i na način utvrđen javnim pozivom, dostaviti slijedeću dokumentaciju:

- dokaz o obavljanju gospodarske djelatnosti:

- za trgovačka društva: izvadak iz sudskog registra Trgovačkog suda (u izvorniku ne

starijem od 30 dana),

- za obrtnike: izvadak iz obrtnog registra (u izvorniku ne starijem od 30 dana),

- za fizičke osobe u slobodnim zanimanjima: akt kojim se dokazuje obavljanje djelatnosti

- za fizičke osobe u slobodnim zanimanjima – izjava da obavljaju djelatnost u trenutku podnošenja zahtjeva

- financijsko izvješće za prethodnu godinu: bilanca i račun dobiti i gubitka ili prijava poreza na dohodak i porezno rješenje (s dokazom o predaji - preslika),

- ugovor o radu na neodređeno vrijeme sklopljen sa jednim zaposlenikom (preslika)

- potvrda Porezne uprave o stanju duga iz koje je vidljivo da je podnositelj zahtjeva uredno izvršio sve dospjele porezne obveze i doprinose za mirovinsko i zdravstveno osiguranje (u izvorniku ne starijem od 30 dana)

- potvrda Općine Matulji o podmirenim obvezama prema Općini Matulji (u izvorniku ne starijem od 30 dana)

- potvrdu banke o obračunatim i plaćenim redovnim kamatama koje se odnose na razdoblje od 01. siječnja 2015. do 31. listopada 2015. (u izvorniku) - potvrda ne smije obuhvaćati kamate obračunate u posljednjem obračunskom razdoblju 2014. godine, koje je poduzetnik podmirio u 2015. godini

- ugovor o kreditu sklopljen s bankom (preslika)

- kratki opis investicije dostavljen banci za ishodovanje kredita - preslika

- izjava podnositelja zahtjeva da su sredstva investicijskog kredita uložena na području Općine Matulji (ovjerena kod javnog bilježnika ne starija od 30 dana)

- osobna iskaznica osnivača trgovačkog društva, vlasnika obrta te fizičke osobe u slobodnom zanimanju (preslika) – ukoliko se dokazuje da je podnositelj zahtjeva mladi poduzetnik (članak 2.) ili žena poduzetnica

- potvrda o OIB-u podnositelja zahtjeva (preslika) - za obrtnike i fizičke osobe u slobodnom zanimanju

- IBAN podnositelja zahtjeva

**Članak 9.**

Nakon provedenog postupka prikupljanja zahtjeva i njihove obrade Povjerenstvo je dužno zbrojiti iznose svih zahtjeva za sufinanciranje kamata na kredite koji udovoljavaju uvjetima Javnog poziva i ove Odluke.

Ukoliko je zbroj svih valjanih zahtjeva za sufinanciranje kamata na kredite manji od iznosa ukupno osiguranih sredstava u Proračunu Općine Matulji namijenjenih za sufinanciranje kamata na kredite u tekućoj godini, izabrani podnositelj zahtjeva ostvaruje pravo na sufinanciranje kamata na kredite u punom iznosu zahtjeva odnosno do maksimalno 20% ukupnih sredstava namijenjenih za sufinanciranje kamata na kredite osiguranih u Proračunu Općine Matulji.

Ukoliko je zbroj svih valjanih zahtjeva za sufinanciranje kamata na kredite veći od iznosa ukupno osiguranih sredstava u Proračunu Općine Matulji namijenjenih za sufinanciranje kamata na kredite u tekućoj godini, iznos sredstava osiguranih u Proračunu Općine Matulji dijeli se sa zbrojem svih valjanih zahtjeva za sufinanciranje kamata. Time se dobije koeficijent kojim se množi iznos svakog valjanog zahtjeva za sufinanciranje kamata. Na taj se način dobiva iznos sredstava za sufinanciranje kamata koji pripada svakom izabranom podnositelju zahtjeva.

Ukupni iznos sufinanciranja kamata na kredite koje izabrani podnositelj zahtjeva može ostvariti sukladno ovoj Odluci iznosi maksimalno 20% ukupnih sredstava namijenjenih za sufinanciranje kamata na kredite osiguranih u Proračunu Općine Matulji.

U slučaju da se utvrdi da izabranom podnositelju zahtjeva pripada iznos sredstava za sufinanciranje kamata koji je veći od onoga utvrđenog u prethodnom stavku, Povjerenstvo će razliku između pripadajućeg iznosa sredstava za sufinanciranje kamata na kredite i maksimalnog iznosa sredstava iz stavka 4. ovog članka, raspodijeliti ostalim izabranim podnositeljima zahtjeva na način da se razlika sredstava dijeli sa zbrojem svih pripadajućih iznosa sufinanciranja koji su manji od maksimalnog iznosa sredstava iz stavka 4. ovog članka. Time se dobije koeficijent kojim se množi svaki pripadajući iznos sufinanciranja koji ne prelazi maksimalni iznos sredstava iz stavka 4. ovog članka. Na taj način dobiveni iznos pribraja se pripadajućem iznosu sufinanciranja svakog izabranog podnositelja zahtjeva koji ne prelaze maksimalni iznos sredstava iz stavka 4. ovog članka. Postupak raspodjele sredstava se ponavlja dok iznosi sredstava za sufinanciranje kamata na kredite svakog izabranog podnositelja zahtjeva ne budu manji ili jednaki maksimalnom iznosu sredstava iz stavka 4. ovog članka.

**Članak 10.**

Povjerenstvo za provođenje postupka za sufinanciranje kamata zadržava pravo da u postupku ocjene (provjere) dokumentacije zatraži od poduzetnika dokaz o prijavljenom prebivalištu odnosno sjedištu na području Općine Matulji, najmanje 2 godine do dana podnošenja zahtjeva.

**Članak 11.**

Ova Odluka stupa na snagu danom donošenja, a objavljuje se na oglasnoj ploči i WEB stranici Općine Matulji.

**Općina Matulji**

**Općinski načelnik**

**Mario Ćiković**

KLASA: 302-01/15-01/17

URBROJ: 2156-04-01-15-2